Document ID: 32014D0013

KOMISSION TÄYTÄNTÖÖNPANOPÄÄTÖS,
annettu 11 päivänä joulukuuta 2013,
Yhdistyneen kuningaskunnan meriekosysteemien suojelemiseksi Haisborough Hammond & Wintertonin, Start Point to Plymouth Sound & Eddystonen ja Land's End & Cape Bankin suojelualueilla ehdottamien toimenpiteiden vahvistamisesta
(tiedoksiannettu numerolla C(2013) 9003)
Ainoastaan englannin-, ranskan ja hollanninkieliset tekstit ovat todistusvoimaiset
(2014/13/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 9 artiklan yhdessä sen 8 artiklan 3 kohdan kanssa,
sekä katsoo seuraavaa:
(1)
Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY (2) säädetään mahdollisuudesta osoittaa EU:n tason suojelualueita. Direktiivin 3 ja 4 artiklassa jäsenvaltiot velvoitetaan perustamaan erityisten suojelutoimien alueita, ja sen 6 artiklassa ne velvoitetaan ryhtymään tarvittaviin toimenpiteisiin näiden alueiden suojelemiseksi häiriöiltä ja heikentymiseltä.
(2)
Hyväksytyllä komission täytäntöönpanopäätöksellä 2012/23/EU (3) sisällytettiin Haisborough, Hammond & Winterton (UK0030369), Start Point to Plymouth Sound & Eddystone (UK0030373) ja Land's End & Cape Bank (UK0030375) -nimiset alueet Euroopan tärkeinä pitämien alueiden luetteloon direktiivin 92/43/ETY4 artiklan 2 kohdan mukaisesti.
(3)
Elollisten vesiluonnonvarojen säilyttämiseen, hoitoon ja hyödyntämiseen sovelletaan yhteisen kalastuspolitiikan sääntöjä.
(4)
Asetuksen (EY) N:o 2371/2002 9 artiklassa sallitaan jäsenvaltioiden toteuttaa syrjimättömiä toimenpiteitä, joilla minimoidaan kalastuksen vaikutukset meriekosysteemien säilyttämiseen 12 meripeninkulman sisäpuolella edellyttäen, että unioni ei ole toteuttanut erityisesti kyseistä aluetta koskevia säilyttämis- ja hoitotoimenpiteitä. Direktiivissä 92/43/ETY edellytetään, että näillä alueilla toteutetaan suojelutoimenpiteitä. Jäsenvaltioiden toimenpiteiden on oltava yhteensopivia asetuksen (EY) N:o 2371/2002 2 artiklassa säädettyjen yhteisen kalastuspolitiikan tavoitteiden kanssa ja vähintään yhtä tiukkoja kuin voimassa oleva unionin lainsäädäntö. Jos toimenpiteitä sovelletaan toisten jäsenvaltioiden kalastusaluksiin, niistä on ilmoitettava komissiolle, jäsenvaltioille ja asianomaisille alueellisille neuvoa-antaville toimikunnille ja niille on saatava tämän jälkeen komission vahvistus.
(5)
Yhdistynyt kuningaskunta ilmoitti 18 päivänä marraskuuta 2013 toimenpiteistä, joita se aikoo toteuttaa edellä mainituilla suojelualueilla, jäsenvaltioille, joita toimenpiteet koskevat, eli Belgialle ja Ranskalle, Pohjanmeren alueelliselle neuvoa-antavalle toimikunnalle, luoteisten vesialueiden neuvoa-antavalle toimikunnalle ja Euroopan komissiolle.
(6)
Yhdistyneen kuningaskunnan direktiivin 92/43/ETY perusteella esittämissä toimenpiteissä perustetaan kolmen suojelualueen vyöhykejaottelu ja kielletään kaikkien pohjassa vedettävien pyydysten käyttö täsmennetyillä alueilla kullakin kolmesta osoitetusta suojelualueesta. Tämän päätöksen kohteena olevia toimenpiteitä varten Yhdistynyt kuningaskunta määrittelee pohjassa vedettäviksi pyydyksiksi kaikki pyydykset, joita työnnetään tai vedetään veden läpi ja jotka koskevat merenpohjaa. Näihin sisältyvät pohjapyyntiin tarkoitetut ovelliset troolit, puomitroolit ja vedettävät laahusreet ja imuharat.
(7)
Yhdistyneen kuningaskunnan ehdottamilla toimenpiteillä pyritään edistämään direktiivin 92/43/ETY täytäntöönpanoa ja ne ovat yhteensopivat asetuksen (EY) N:o 2371/2002 2 artiklassa säädettyjen tavoitteiden kanssa erityisesti elollisten vesiluonnonvarojen suojelutoimenpiteissä sovellettavan ennalta varautumisen periaatteen kanssa,
ON HYVÄKSYYT TÄMÄN PÄÄTÖKSEN:
1 artikla
Vahvistetaan Yhdistyneen kuningaskunnan meriekosysteemien suojelemiseksi Haisborough Hammond & Wintertonin, Start Point to Plymouth Sound & Eddystonen ja Land's End & Cape Bankin suojelualueilla ehdottamat toimenpiteet.
2 artikla
Tämä päätös on osoitettu Belgian kuningaskunnalle, Ranskan tasavallalle ja Iso-Britannian ja Pohjois-Irlannin yhdistyneelle kuningaskunnalle.
Tehty Brysselissä 11 päivänä joulukuuta 2013.

Labels: 11
18
6
20